**Jafnréttisáætlun Krummakots**

Jafnréttisáætlun Krummakots er gerð í samræmi við ákvæði laga um jafna stöðu og jafnan rétt kvenna og karla nr. 10/2008. Áætlunin á við starfsfólk, nemendur leikskólans og foreldra þeirra. Einnig tekur áætlunin mið af jafnræðisreglu stjórnsýslulaga nr. 11/1993 og Jafnréttisáætlun Eyjafjarðarsveitar.

Jafnréttisáætlun Krummakots er hluti af skólanámskrá og er endurskoðuð á tveggja ára fresti.

**Inngangur**

Einn af grunnþáttum menntunar er jafnrétti (Aðalnámskrá leikskóla 2011). Jafnrétti er regnhlífarhugtak sem nær til margra þátta t.d. aldurs, búsetu, fötlunar, kyns, kynhneigðar, litarháttar, lífsskoðana, menningar, stéttar, trúarbragða, tungumáls, ætternis og þjóðernis.

*Í lögum um jafna stöðu og jafnan rétt kvenna og karla eru skýr ákvæði um að á öllum skólastigum skulu nemendur hljóta fræðslu um jafnréttismál þar sem m.a. sé lögð áhersla á að búa bæði kynin undir jafna þátttöku í samfélaginu, svo sem í fjölskyldu- og atvinnulífi. Áherslu ber að leggja á að drengir og stúlkur eigi sem víðtækasta og jafnasta möguleika. Hvergi í skólastarfinu, í inntaki né starfsháttum, ættu að vera hindranir í vegi hvors kynsins. Mikilvægt er að í öllu skólastarfi, jafnt í kennslustundum sem í öllum samskiptum, séu þessi ákvæði jafnréttislaga höfð að leiðarljósi.* (Úr aðalnámskrá leikskóla frá 2011, bls 14).

**Stefna Krummakots er:**

* **Að stuðla að jafnri stöðu kvenna og karla í Krummakoti.**
* **Að bæði konur og karlar nýti sér það lagalega jafnrétti sem er til staðar í atvinnulífinu, innan fjölskyldunnar og til menntunar.**
* **Að allir, starfsmenn, nemendur og foreldrar þeirra, njóti jafns réttar án tillits til kyns á sem víðtækustum grunni.**
* **Að framkoma við nemendur, starfsfólk og foreldra einkennist af virðingu.**
* **Að kynjasamþætting sé höfð að leiðarljósi í öllu starfi skólans**
* **Staðblær sé hvetjandi og stuðli að faglegu og góðu starfsumhverfi**

**Ábyrgð**

Skólastjórnandi ber ábyrgð á jafnréttisáætlun skólans og skipar jafnréttisteymi sem ber ábyrgð á framkvæmdaáætlun og hvenær einstakir þættir hennar eru unnir.

**Jafnréttisteymi Krummakots**

Í jafnréttisteymi eru þrír fulltrúar; stjórnandi og tveir fulltrúar kennara/starfsfólks. Hlutverk teymisins er:

* að fylgjast með að unnið sé samkvæmt jafnréttisáætlun leikskólans.
* að endurskoða framkvæmdaáætlun árlega.
* að taka saman gögn sem unnin eru skv. áætluninni s.s. tölulegar upplýsingar og gera umbætur í kjölfarið sé þess þörf.

**Starfsfólk**

Þess skal gætt í öllum starfsháttum skólans og daglegri umgengni við starfsfólk að því sé ekki mismunað á grundvelli kynferðis. Gæta skal jafnréttis meðal starfsmanna sem vinna sambærileg störf hvað varðar ábyrgð og þátttöku í starfsteymum/nefndum.

* Greiða skal jöfn laun og tryggja sömu kjör fyrir jafnverðmæt og sambærileg störf.
* Gæta skal að því að auglýsingar og kynningarefni á vegum skólans mismuni ekki kynjunum.
* Við leggjum áherslu á að allir starfsmenn geti eflt kunnáttu sína og hæfni.
* Við leggjum áherslu á góðan starfsanda, sem hvetur til góðra og skapandi verka, þar sem öll störf njóta virðingar. Koma skal fram við alla starfsmenn, foreldra og börn af virðingu.
* Við leggjum áherslu á afnám staðalímynda kynnjana.
* Tryggja skal að kennarar og aðrir starfsmenn hljóti fræðslu um jafnréttismál.
* Tryggt skal að jafnréttissjónarmiða sé gætt við stöðuveitingar.

**Störf**

Meirihluti starfsfólks Krummakots eru konur. Í október 2014 var kynjasamsetning þannig að 1 karl og 16 konur vinna við skólann. Karlar eru því 6% af starfsfólki skólans. Við nýráðningar verður leitast við að jafna kynjahlutfallið (sbr. 18., 20. og 23. gr. laga um jafna stöðu og jafnan rétt kvenna og karla nr. 10/2008).

* Hvernig: Leitast skal við að starfsauglýsingar höfði jafnt til kvenna og karla þegar störf eru auglýst með það í huga að jafna hlutfall kynjanna í starfsmannahópnum.
* Hver: Skólastjórnendur.
* Hvenær: Þegar störf eru auglýst.

**Starfsþjálfun og endurmenntun**

Konum og körlum sem vinna sambærileg störf í skólanum skal til jafns standa til boða starfsþjálfun og endurmenntun ( sbr. 18., 20. og 23. gr. laga um jafna stöðu og jafnan rétt kvenna og karla nr. 10/2008).

* Hvernig: Við gerð símenntunaráætlana skal þess gætt að kynjunum sé ekki mismunað og tilboð séu við hæfi beggja kynja.
* Starfsfólki skal standa til boða fræðsla um jafnréttismál.
* Hver: Skólastjórnendur.
* Hvenær: Við gerð símenntunaráætlana skólans ár hvert.

**Samræming starfs og einkalífs**

Mikilvægt er að starfsfólk leikskólans óháð kyni hafi tækifæri til þess að sinna skyldum sínum í starfi jafnt sem einkalífi og gott að jafnvægi sé þar á milli. Reynt er að koma til móts við starfsmenn um sveigjanleika í störfum þar sem þess er kostur (sbr. 21. gr. laga um jafna stöðu og jafnan rétt kvenna og karla nr. 10/2008).

Hvernig:

* Bæði kyn eru hvött til að nýta fæðingarorlof og að skipta með sér heimaveru vegna veikinda barna.
* Óskir starfsfólks um sveigjanleika verði metnar eftir aðstæðum. Skoðað með starfsmannakönnunum hvernig samræming starfs og einkalífs er.

Reglur í starfsmannahandbók Krummakots, t.d. um að taka börn með í vinnu.

* Hver: Stjórnendur og jafnréttisteymi skólans.
* Hvenær: Í fjarverusamtölum/starfsmannasamtölum. Jafnt og þétt.

**Kynferðisleg áreitni, kynbundin áreitni og einelti**

Gerðar hafa verið leiðbeiningar fyrir Akureyrarbæ um viðbrögð við kynferðislegu áreiti, kynbundinni áreitni og einelti á vinnustöðum. Stuðst er við þessar leiðbeiningar í Eyjafjarðarsveit.

<http://www.akureyri.is/static/files/vefmyndir/akureyri/pdf/areitni_og_einelti_uppfardar_leidbeiningar.pdf>

Allt starfsfólk skólans þarf að vera meðvitað um ábyrgð og færar leiðir ef upp koma tilvik sem varða kynferðislega áreitni eða einelti (sbr. 22. gr. laga um jafna stöðu og jafnan rétt kvenna og karla nr. 10/2008).

* Hvernig: Jafnréttisnefnd skólans sér til þess að bæklingurinn sé kynntur og aðgengilegur öllu starfsfólki.
* Hver: Jafnréttisnefnd skólans og skólastjórnendur.
* Hvenær: Að hausti ár hvert.

**Nemendur**

Þess skal gætt í öllum starfsháttum skólans og daglegri umgengni við nemendur að þeim sé ekki mismunað á grundvelli kynferðis og skal orðræða starfsfólks taka mið af því.

* Kennslu- og námsgögn skulu þannig úr garði gerð að kynjum sé ekki mismunað.
* Markvisst skal unnið gegn stöðluðum kynímyndum stúlkna og drengja. Þar skal leggja mikla áherslu á opnar spurningar og vangaveltur um álitamál sem upp koma hjá nemendum.
* Kennsluhættir skulu vera fjölbreyttir.
* Gæta skal jafnréttis í öllu starfi skólans.
* Undirbúa skal bæði kynin til jafnrar þátttöku í samfélaginu.
* Hvernig: Þess er gætt við innkaup á námsgögnum að þau mismuni ekki kynjum. Bækur sem lesnar eru fyrir nemendur skal skoða sérstaklega með tilliti til kyns. Ef þær sýna kynbundnar staðalmyndir er nauðsynlegt að kennari meti hvort sleppa eigi að lesa bókina eða taka umræðu með nemendum um staðalmyndir þar sem opnar spurningar eru notaðar. Við leggjum okkur fram um að hvetja nemendur óháð kyni og forðumst að hrósa fyrir útlit eða klæðaburð. Sömuleiðis leggjum við okkur fram í orðræðu við nemendur að nota ekki orð eins og sætar og góðar um stúlkur og stórir og sterkir um drengi. Nota orð sem hæfa báðum kynjum og eru til þess fallin að styrkja sjálfsmynd óháð kyni. Í umræðu um störf leggjum við áherslu á að öllum störfum í samfélaginu geti hvort heldur sem er karl eða kona gegnt.
* Hver: Allt starfsfólk leikskólans.
* Hvenær: Í allri kennslu og starfi í leikskólanum.

 **Fræðsla**

Leitast skal við að vinna samkvæmt markmiðum Aðalnámskrá leikskóla þar sem ein af grunnstoðum menntunar er jafnrétti (sbr. 23. gr. laga um jafna stöðu og jafnan rétt rétt kvenna og karla nr. 10/2008 og Aðalnámskrá leikskóla 2011).

* Hvernig: Leikskólinn starfar samkvæmt markmiðum Aðalnámskrár. Markmið sem lúta að kennslu í jafnréttismálum eru tilgreind í mörgum greinum og skulu kennarar taka mið af því.
* Á síðunni [www.jafnrettiiskolum.is](http://www.jafnrettiiskolum.is) er að finna námsefni og upplýsingar sem nýtast við kennslu. Má þar nefna kennslubókina *Þegar Rósa var Ragnar og Friðrik var Fríða*. Gerð er grein fyrir jafnréttisfræðslu vetrarins í kennsluáætlunum.
* Hver: Kennarar.
* Hvenær: Allt skólaárið.

**Kynferðisleg áreitni og kynbundið áreiti**

Nemendur fá fræðslu um kynferðislega áreitni og kynferðislegt ofbeldi eins og þau hafa aldur og þroska til.

Hvernig:

-Með því að nota fræðsluefni sem hentar leikskólanemendum. Fyrir eldri nemendur (4 – 6 ára) er bókin ***Þetta eru mínir einkastaðir*** eftir Diane Hansen lesin og rædd. Fyrir yngri nemendur er bókin ***Þetta er líkamin minn*** eftir Lory Freemann lesin , skoðuð og rædd. Bækurnar eru skrifaðar til að aðstoða fullorðna og börn á leikskólaaldri til að ræða saman um ofbeldi á opinn og óþvingaðan hátt.Meginmarkmið bókanna er að gera börn meðvituð um yfirráð yfir eigin líkama og tilfinningum. Umræðan getur orðið til þess að barn opni sig og tjái ofbeldisreynslu sína.

-Starfsfólk tileinkar sér að nota samræmd orð um kynfæri í samræðum við nemendur. Píka er píka og typpi er typpi.

-Tvisvar á ári teikna börnin sjálfsmyndir þar sem þau tjá tilfinningar og skoðanir sínar. Líðan og tilfinningar okkar ræddar.

**Foreldrar**

Litið er á feður og mæður sem jafngild í foreldrasamstarfinu.
Því skal beina öllum samskiptum, bæði munnlegum og skriflegum, jafnt til feðra og mæðra þegar um sameiginlegt forræði barns er að ræða. Ekki skiptir máli hvort foreldrar eru í sambúð eða ekki.

Verkefni:Stuðlað skal að því að jafnvægi sé í samskiptum við foreldra barnanna. Öll bréf sem fara til foreldra skulu stíluð á báða foreldra og hafa skal samband jafnt við báða foreldra þegar þarf að ræða málefni barna t.d. vegna veikinda þeirra, foreldrasamtala o.fl.